《寄李十三郎君》
清代·张盖

主人十三龄，天驹见龙脊。绝尘潇洒姿，能解留人客。

予时至平干，复著游山屐。足茧涩登途，盗贼况充斥。

踟蹰数里间，落日藏光赤。投宿上君堂，张灯照昏夕。

蹇驴足刍茭，老病须燔炙。奴仆亦殷勤，自来扫床席。

酌酒须玉瓶，倾光泛琥珀。感情欲痛饮，所恨胸肠窄。

恭闻尔先人，遗汝登朝舄。汝兄善草圣，海内称名硕。

汝才驾徐陵，准拟文章伯。予有两男儿，鸡鹜空毛翮。

大儿倍汝年，弧矢未能射。小儿少汝年，祇备樵苏役。

何以汝聪明，日夜亲图籍。老夫若汝年，走马垂杨陌。

有时丛台下，醉舞挥金戟。中岁好弹琴，素琴横白石。

旁植一枝松，今已高千尺。忽忽鬓发苍，自顾无良策。

何处可容身，避地来山泽。结交无老少，遭时有顺逆。

长啸望停云，题诗谢畴昔。

作者简介：明末清初直隶永年人，字覆舆，一字命士，号箬庵。明季诸生。工诗，善草书。游踪遍齐、晋、楚、豫。入清，自闭土室中，虽妻子不得见。遂成狂疾，常自毁其稿。有《柿叶集》。